РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/49-14

26. април 2014. године

Б е о г р а д

ЗАПИСНИК

СА ТРЕЋЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 26. АПРИЛА 2014. ГОДИНЕ

Седница је почела у 14,00 часова.

Седницом је председавао Зоран Бабић, председник Одбора.

Седници су присуствовали чланови Одбора: Петар Петровић, Катарина Ракић, Александар Марковић, Олгица Батић, Снежана Маловић, Љубиша Стојмировић, Ирена Вујовић, Верољуб Матић, Обрад Исаиловић, Душица Стојковић, Дарко Лакетић и Драгана Баришић.

Седници су присуствовали заменици одсутних чланова Одбора: Стефана Миладиновић, заменик Милисава Петронијевића и Мира Петровић, заменик Милана Кркобабића.

Седници нису присуствовали: Милисав Петронијевић, Милан Кркобабић, Весна Мартиновић и Ђорђе Милићевић.

На предлог председника, Одбор је једногласно утврдио следећи

Д н е в н и р е д:

1. Разматрање Одлуке Републичке изборне комисије 02 Број: 013-888/14 од 26. априла 2014. године, о додели мандата народних посланика ради попуне упражњених посланичких места у Народној скупштини;

2. Разматрање оставке коју је на функцију народног посланика поднела Мариника Тепић (01 број 118-1074/14 од 24. априла 2014. године);

3. Разно.

**Прва тачка дневног реда**: Разматрање Одлуке Републичке изборне комисије 02 Број: 013-888/14 од 26. априла 2014. године, о додели мандата народних посланика ради попуне упражњених посланичких места у Народној скупштини

Председник Одбора упознао је чланове и заменике чланова Одбора са садржином Одлуке Републичке изборне комисије 02 Број: 013-888/14 о додели мандата народних посланика ради попуне упражњених посланичких места у Народној скупштини и уверења о избору народних посланика Александре Јерков, Душана Милисављевића, Јелисавете Прибојац и Крстимира Пантића.

Дискусије није било.

На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

Одбор је констатовао да су престанком мандата народним посланицима Александру Вучићу и Јани Љубичић, изабраних са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), Бојану Пајтићу и Миодрагу Стојковићу, изабраних са Изборне листе „СА ДЕМОКРАТСКОМ СТРАНКОМ ЗА ДЕМОКРАТСКУ СРБИЈУ“, остала упражњена посланичка места у Народној скупштини, у складу са одредбом члана 88. Закона о избору народних посланика.

Када народном посланику мандат престане пре истека времена на које је изабран, мандат се додељује кандидату са исте изборне листе са које је био изабран народни посланик, на начин утврђен у члану 92. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Одлуку Републичке изборне комисије и уверења о избору народних посланика Јелисавете Прибојац и Крстимира Пантића, изабраних са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), Александре Јерков и Душана Милисављевића, изабраних са Изборне листе „СА ДЕМОКРАТСКОМ СТРАНКОМ ЗА ДЕМОКРАТСКУ СРБИЈУ“, и утврдио да су подаци о избору народних посланика истоветни са подацима из Одлуке Републичке изборне комисије, чиме су се стекли услови за потврђивање мандата именованим народним посланицима.

Одбор предлаже да Народна скупштина одмах по пријему овог извештаја, констатује потврђивање мандата новоизабраним народним посланицима Јелисавети Прибојац, Крстимиру Пантићу, Александри Јерков и Душану Милисављевићу.

За известиоца Одбора на седници Народне скупштине одређен је Зоран Бабић, председник Одбора.

**Друга тачка дневног реда**: Разматрање оставке коју је на функцију народног посланика поднела Мариника Тепић (01 број 118-1074/14 од 24. априла 2014. године)

Председник Одбора обавестио је чланове Одбора да је оставка Маринике Тепић на функцију народног посланика поднета у складу са Законом о избору народних посланика и Пословником Народне скуштине, као и да је именована, у складу са чланом 198. став 2. Пословника Народне скупштине, позвана да присуствује овој седници.

Дискусије није било.

На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Маринике Тепић, изабране са Изборне листе БОРИС ТАДИЋ - Нова демократска странка - Зелени, ЛСВ - Ненад Чанак, Заједно за Србију, VMDK, Заједно за Војводину, Демократска левица Рома, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

За известиоца Одбора на седници Народне скупштине одређен је Зоран Бабић, председник Одбора.

**Трећа тачка дневног реда: Разно**

У оквиру ове тачке није било питања ни предлога.

\*\*\*

Седница је завршена у 14,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Зоран Бабић